ಅಸ್ಸಾಂ ಶಾಸಕ ಲೆಹೊ ರಾಮ್ ಬೊರೊ ಕೋವಿಡ್19ಗೆ ಬಲಿ photo: twitter ಗುವಾಹಟಿ: ಅಸ್ಸಾಂ ರಾಜ್ಯದ ತಮುಲ್ಪುರ ಶಾಸಕ ಲೆಹೊ ರಾಮ್ ಬೊರೊ ಅವರು ಕೋವಿಡ್ 19 ಕಾರಣದಿಂದ ಗುವಾಹಟಿ ವೈದ್ಯಕೀಯ ಕಾಲೇಜು ಆಸ್ಪತ್ರೆಯಲ್ಲಿ ಜಿಎಂಸಿಎಚ್ ಶನಿವಾರ ಬೆಳಿಗ್ಗೆ ನಿಧನರಾದರು. ಈ ಸುದ್ದಿಯನ್ನು ಬೋಡೋಲ್ಯಾಂಡ್ ಟೆರಿಟೋರಿಯಲ್ ಕೌನ್ಸಿಲ್ ಮುಖ್ಯ ಕಾರ್ಯನಿರ್ವಾಹಕ ಸದಸ್ಯ ಸಿಇಎಂ ಹಾಗೂ ಯುನೈಟೆಡ್ ಪೀಪಲ್ಸ್ ಪಾರ್ಟಿ ಲಿಬರಲ್ ಯುಪಿಪಿಎಲ್ ಅಧ್ಯಕ್ಷ ಪ್ರಮೋದ್ ಬೊರೊ ಖಚಿತಪಡಿಸಿದ್ದಾರೆ. ಯುನೈಟೆಡ್ ಪೀಪಲ್ಸ್ ಪಾರ್ಟಿ ಲಿಬರಲ್ ಯುಪಿಪಿಎಲ್ ಟಿಕೆಟ್ನಲ್ಲಿ ಲೆಹೋ ರಾಮ್ ಬೊರೊ ಇತ್ತೀಚೆಗೆ ನಡೆದ ಅಸ್ಸಾಂ ವಿಧಾನಸಭಾ ಚುನಾವಣೆಯಲ್ಲಿ ಜಯ ಗಳಿಸಿದ್ದರು. ತಮ್ಮ ಫೇಸ್ಬುಕ್ ಪುಟದಲ್ಲಿ ಸುದ್ದಿ ಹಂಚಿಕೊಂಡ ಪ್ರಮೋದ್ ಬೊರೊ, ನಾವು ಇಂದು ತಮುಲ್ಪುರದ ಎಲ್ಎಸಿಯ ಶಾಸಕರಾದ ಲೆಹೋರಾಮ್ ಬೊರೊ ಅವರನ್ನು ಕಳೆದುಕೊಂಡಿದ್ದೇವೆ. ಅವರ ಹಠಾತ್ ನಿಧನವು ತಮುಲ್ಪುರ್ ಪ್ರದೇಶ ಹಾಗೂ ಇಡೀ ಯುಪಿಪಿಎಲ್ ಕುಟುಂಬಕ್ಕೆ ಭಾರೀ ನಷ್ಟವಾಗಿದೆ. ಅವರು ತಮ್ಮ ಜೀವನದ ಬಹುಭಾಗವನ್ನು ಪ್ರದೇಶದ ಅಭಿವೃದ್ಧಿ ಮತ್ತು ಉನ್ನತಿಗಾಗಿ ಮೀಸಲಿಟ್ಟರು ಎಂದು ಬರೆದಿದ್ದಾರೆ. ಲೆಹೊ ರಾಮ್ ಬೊರೊ ಅವರಿಗೆ ಕೆಲವು ದಿನಗಳ ಹಿಂದೆ ಕೋವಿಡ್19 ಸೋಂಕು ದೃಢಪಟ್ಟಿತ್ತು. ಕೋವಿಡ್ 19 ಗಾಗಿ ಜಿಎಂಸಿಎಚ್ನಲ್ಲಿ ಚಿಕಿತ್ಸೆಯ ಸಮಯದಲ್ಲಿ, ಶಾಸಕರಿಗೆ ಪಾರ್ಶ್ವವಾಯು ಬಾಧಿಸಿತು ಎಂದು ಸಿಇಎಂ ತಿಳಿಸಿದೆ.